Allen den, die disen brief ansehent, lesent oder hoͤrent lesen nu und hie nach ewklich, ✳ kùnde und vˀgihe ich, Cuͦnrat Rybi, schultheizz ze Lentzburg, das ich ze gerichte sazz ze Lentzburg under dem Sarbach ✳ an miner
gneͣdigen herren statt von Oͤsterrich, ✳ und kamen da fùr mich und fùr mich und fùr offen gerichte ✳ die erberen, wolbescheiden lùte, her Matys von Bùttikon, rittˀ, frow Elzbeth, sin elichù husfrow, Matys
und Hentzman von Bùttikon, ir beider elichen sùne, ✳ zuͦ einem teile, ✳ und Gerung von Altwis von Vilmaringen, ✳ der dùrlùchtigen fùrstin froͧwn Agnesen, wilent kùnigī ze Ungˀ, vogt, von der geistlichen frowen,
der ebtissin und des conventz ze Kunigsvelt, Sant Claren ordens, gelegen in Costenzer bystuͦm, wegen und an ir statt, zuͦ dem andern teile, ✳ und verjahen da vor mir und vor offennem gerichte die vorgeschriben
her Matys von Bùttikon, ✳ frow Elzbeth, sin elichù husfrow, mit demselben hˀn Matysen von Bùttikon, irem elichem wirt, irem rechten und wissenthaftem vogte, ✳ und dar zuͦ Matys und Hentzman, ir beider sùne, fùr sich un̄
fùr alle ✳ ir erben, ✳ das sù willeklich mit guͦter, zitlichˀ vorbetrachtung ✳ nach rate ir frùnden recht und redlich ✳ verkoͧft und ze kouffennͤ geben haͤttin ✳ dem vorgeschriben Gerungen von Altwis, zuͦ der egeseiten der
ebtissin und des conventz des klosters ze Kunigsvelt handen un̄ zuͦ iren wegen, ✳ dise nachgeschriben guͤter fùr fry, lidig eigen ✳ umb sechshundert ✳ und anderhalben ✳ und achzig guldin und umb achzehen pfennig, der
selben guldin und pfennīg ✳ sù gentzlich und gar bezalt und volleklich gewert sint und gewegen enphangen ✳ und sù die in iren schinberen nutz un̄ notùrft bekert und bewendet hand, des si offenlich vor mir un̄
vor dem gerichte verjahen. ✳ und sint ditz die guͤter, die gelegen sint in dem dorfe un̄ banne ze Stoͧffen: ✳ Uͦlrich Koͤssi, der hat drithalb schuͦposs, die geltent jerlichs nùt mùt und zwei viertel roggē und den drittenteil eins malter habern ✳ und ein swin, sol gelten zehen schilling pfenn̄g, und einen drittenteil eins swines, sol gelten zehen schilling pfennig. ✳ Jenni Hofman hat anderhalb schuͦposs, die gelten jerlich sechs mùt
und ein viertel rogḡ, ein swin, giltet zehen schilling pfenn̄g. ✳ der mùller von Obern Lentz hat ein schuͦposs, die giltet jerlich fùnf mùt un̄ ein viertel rogḡ, ✳ und git von der mùli ze Obˀn Lentz zwen mùt kˀnen.
Rychi zem Brunnen ✳ hat ein schuͦposs, die giltet jeͣrlich vier mùt und ein viertel ✳ roggen ✳ und dry schilling pfenn̄g. ✳ Beli Eberlis hat ein schuͦposs, giltet jerlichs zehen viertel rogḡ. ✳ Anna Koͤssin hat ein schuͦpos,
die giltet jerlichs vier mùt rogḡ, ✳ einen drittenteil eins malter habˀn und einen drittenteil eins swines, sol gelten zehen schilling pfennīg. ✳ Uͦlrich Meyer hat ein schuͦposs, giltet jerlich ✳ vierdhalbn̄ mùt roḡ,
den drittenteil eins malter habˀn und den drittenteil ✳ eins swins, sol zehen schilling gelten. ✳ Winiker von Leroͧw hat ein schuͦposs, giltet jerlich einlifthalb viertel rogḡ, ein malter habern, zehen schilling pfen̄g.
Ruͦdolf Cleggoͧwer hat ein schuͦposs, die giltet jeͣrlich einlifthalb viertel rogg, ✳ ein malter habˀn un̄ zehen schilling pfennig. ✳ und der vorgeschriben schuͦpossen giltet jeklichù jeͣrlich zwenzig eiger und
drù huͤnr. ✳ und baten mich die vorgenanten ✳ her Matys von Bùttikon, ✳ frow Elzbeth, sin elichù husfrow, mit dem vorgen̄̄ hˀn Matysen, irem wissenthaftem vogte, ✳ Matys und Hentzman, ir beidˀ sùne, ✳ ze erfarende
an einer urteilde, ✳ won die vorgenanten guͤtˀ elli der egeseiten frown Elzbethen ✳ von Bùttikon wideme un̄ hein stùre waren, ✳ wie si dieselbn̄ guͤter mit allen den rechten, die darzuͦ gehoͤrent, ✳ zuͦ des egeseiten Gerū¬
ges handen, an der obgeschriben eptissin ✳ und des coventz ze Kunigsvelt statt, vertigen und sich der entzihen und da von stan solten ✳ und moͤchten, das es nu und her nach kraft, macht un̄ hantvesti haͤtte und
haben solte ✳ ewklich. ✳ do fragt ich, der vorgen̄̄ richtˀ, urteild umbe, ✳ do wart erteilt offenlich ✳ mit einhelliger un̄ gesamnotˀ urteilde, ✳ das die obgeschribn̄ her Matys von Bùttikon, frow Elzbeth, sin elichù husfroͧ,
mit dem selbn̄ hˀn Matysen, irem wissenthaften vogte, Matys un̄ Hentzman, ir beider sùne, ✳ die vorgeschribn̄ guͤter uf geben ✳ un̄ sich der entzihen solten ✳ an min hand, ✳ und das ich sù dennͤ lihen und in volle
nùtz und gewer setzen solte ✳ den egeseiten Gerungen von Altwis, zuͦ der vorgeschribn̄ eptissin und des coventz ze Kunigsvelt handen un̄ zuͦ iren wegen, ✳ und wo das also beschehe, das es dennͤ nu un̄ hie nach
billich und durch recht ✳ kraft und ewklich hantfesti haͤtte un̄ haben solte. ✳ und also ist disù vertigung, entzihung un̄ usgebung ✳ diser vorgeschribn̄ guͤtˀ beschehen von in allen gemeinlich un̄ von ir jeklich̄
sunderbar, als recht ist ✳ und als offenlich un̄ einhelklich erteilt und nach recht bekent wart. ✳ dise obgeschribn̄ guͤtˀ mit akkern, matten, ✳ hoͤlzˀn, gevilden, welden, wunnē un̄ weiden, mit hofstettē, hùsˀn,
schùren, garten, bongarten, ✳ mit stegen, wegen, ✳ wazzˀn, wasserrùsen, mit allen zuͦgehoͤrden ✳ un̄ gemeinlich mit allen den nùtzen, ✳ friheiten, rechten ✳ und gewonheiten, ✳ die deheins weges ✳ dar zuͦ gehoͤrent, si sigen
genēmet odˀ ungenēmet, funden oder unfunden, ✳ hand sù gelopt ✳ und lobent mit disem brief recht un̄ redlich fùr sich un̄ fùr ir erben, ✳ ze werende dien vorgeschribn̄ der ebtissin und dem convent ze Kunigsvelt fùr ledig eigen ✳ nu un̄ hienach, in gerichte un̄ usserent gerichte ✳ nach rechte, wa, wenne un̄ wie inen des durft geschiht, ane geverde un̄ argen list. ✳ wan ouch diser koͧf in dem namen, als da
vor, beschehen ist ✳ und volfuͤrt ✳ mit aller der ordenung, bescheidenhett und kraft, ✳ worten un̄ geberden, ✳ die von recht oder von gewonheit der stetten un̄ des landes dheines weges dar zuͦ gehoͤrent, ✳ darumb hand
si genomen un̄ nement sich mit disem brief ✳ sich ✳ und alle ir erben ✳ uss aller der gewˀ un̄ rechtung, ✳ die sù zuͦ den vorgen̄ guͤtˀn hatten, ✳ und liezzen un̄ satzent, als gericht un̄ urteil gab, in dieselbn̄ gewˀ
un̄ rechtung ✳ die vorgeschribn̄ ebtissin und den convent des klosters ze Kunigsvelt, ✳ dien si erloubet hand ✳ un̄ erloubent mit disem brief, uf dieselbn̄ verkouften guͤtˀ ze varende und si ze besitzenne
un̄ ze besetzennͤ und ze ent setzenͤ und da mit hinnanthin ze tuͦnde alles, das si wellent, ✳ als mit irem fryem, lidigem eigen. ✳ si lobten ouch vor mir un̄ lobent un̄ versprechent mit disem brief ✳ mit
dˀ ordenūg, als dar vor bescheiden ist, ✳ das si widˀ disen kouf ✳ niemˀ getuͦn soͤllen ✳ weder mit geistlichem noch mit weltlich̄ gerichte ✳ noch mit enheinen sachen, ✳ und entzigen sich ouch vor mir darumb hilf un̄
rates aller geistlichˀ un̄ weltlichˀ richtˀ, rechten un̄ gerichten, ✳ gewonheiten un̄ frihenheiten der steͣtten un̄ des landes, un̄ wider seiten oͧch wissentlich allen den uszùgen un̄ fùnden, da mit si oder ir
erbn̄ her nach komen und sprechen moͤchten, daz si ditz kouffes betwungen wˀen ✳ oder das sù ùber das halb betrogen weren ✳ oder das si des vorgen̄̄ guͦtes nùt gar gewˀt wˀen ✳ oder das es inen in
ir nùtz nùt komen wˀe, ✳ und sunderlich dem rechten, das da spricht, gemein
verzih̄
vˀvahe nùt, ✳ und allen den rechten und uzzùgen, da mit sù oder ir erbn̄ mit in selber oder mit jemann ander wider disen
koͧf heimlich odˀ offenlich jemˀ getuͦn moͤchten, ane alle geverde. ✳ und sint ditz die gezùge, die hie bi waren: ✳ die erbˀn lùte bruͦder Petˀ von Stoffeln, comendùr ze Hitzkilch, her Joh̄ von Bùttikon,
hˀ Hartman der Meyˀ von Windegg, her Joh̄ von der Obˀn Rynach, ✳ hˀ Egbr̄ von Mùlinen, rittˀe, Claus zem Holdˀn von Arow, Hug von Kienbgˀ, ✳ Henzine von Vilmaring₎, Dietschi Koͧfman und andˀ erbˀen lùten
vil. ✳ und ✳ harumb zuͦ einˀ waren, ewigˀ, staͤtten sicherheit und warer zùgsami und durch beider teilen ernstlichˀ bette willen ✳ un̄ won es mir ouch erteilt wart und durch das alle dise vorgeschribn̄
stuk un̄ sachen ewklich stat belibn̄, darumb han ich min insigel von des gerichtes wegen gehenket an disen brief. ✳ wir, die vorgeschribn̄ her Matys von Bùttikon, ✳ rittˀ, frow Elzbetz, sin elichù wirtī,
Matys un̄ Hentzman von Bùttikon, ir beider sùne, vergehen einer gantz staͤtten warheit aller der dingen und sachen, so von ùns hie vor an disem brief verschribn̄ un̄ gemerket sint, und darùber zuͦ
merˀ un̄ voͤlklichˀ gewerˀ sicherheit un̄ vestnung, ✳ so han ich, der vorgen̄̄ hˀ Matys von Bùttikon, fùr mich selbˀ un̄ fùr frow Elzbethen, min elichen husfrow̄, min eigen insigel gehenket an disen brief.
ich, dˀ obgeschribn̄ Matys von Bùttikon der jungˀ, durch mˀer sicherheit der vorgeschribn̄ sachen, ✳ so han ich ouch von minen un̄ Hentzmans, mines pruͦdˀ, wegen, ✳ won er eigens insigels nùt enhat, ✳ min
eigen insigel gehenket an disen brief, und des selbn̄ Matysen, mines bruͦdˀ, insigel ich, Hentzman ✳ von Bùttikon, mich verbunden han, ✳ won ich eigens insigels nùt enhan. ✳ ditz beschach un̄ wart diser
brief gegebn̄ ze Lentzburg under dem Sarbach an dem nechsten fritag vor sant Sixten tag, nach Cristes geburt tuseng drùhundert jar und dar nach in dem nùnden un̄ fùnfzigosten jare. ✳